โกร่งคาดปี56เริ่มจ้างเอกชนสร้างระบบน้ำ
ประธาน กยอ.  คาดไตรมาสแรกปี56เริ่มจ้างเอกชนสร้างระบบน้ำ หนุนสร้างเขื่อนแก่งเสือเต้น แก้ปัญหาน้ำท่วมตอนเหนือ
19 ก.ย. 2555

ประธาน กยอ.  คาดไตรมาสแรกปี56 เริ่มจ้างเอกชนสร้างระบบน้ำ หนุนสร้างเขื่อนแก่งเสือเต้น แก้ปัญหาน้ำท่วมตอนเหนือ
ที่รัฐสภา มีการประชุมคณะกรรมาธิการแก้ไขปัญหาหนี้สินแห่งชาติ(กมธ.) สภาผู้แทนราษฎร ซึ่งมีนายฉลาด ขามช่วง สส.ร้อยเอ็ด พรรคเพื่อไทย เป็นประธาน ได้เชิญ นายวีระพงษ์ รามางกูร ประธานกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) มาชี้แจง ถึงการใช้เงินงบประมาณกว่า 3.5 แสนล้านบาท ในโครงการเงินกู้บริหารจัดการน้ำและป้องกันอุทกภัย ตามพระราชกำหนดกู้เงินเพื่อวางระบบบริหารจัดการน้ำ และสร้างอนาคตประเทศ พ.ศ. 2555  
นายวีรพงษ์ กล่าวว่า ภายในไตรมาศแรกของปี2556 จะมีความชัดเจนในเรื่องกระบวนการจัดซื้อจัดจ้างผู้มาดำเนินการวางระบบการบริหารจัดการน้ำ โดยจะไม่ใช่วิธีเก่าแต่จะให้ต่างชาติเข้ามาเสนอแนวความคิด เทคโนโลยี และวงเงินที่ต้องใช้เพื่อให้คณะกรรมการพิจารณา ซึ่งเวลานี้มีต่างชาติให้ความสนใจ 5 ประเทศ คือ จีน ญี่ปุ่น เกาหลีใต้ เนเธอร์แลนด์ และ อิตาลี
ประธานกยอ. กล่าวว่า สำหรับการสร้างอนาคตของประเทศตามแผนที่คิดไว้จะใช้เงินถึง 2.27 ล้านล้านบาท ภายในระยะเวลา 6-7 ปีข้างหน้า ส่วนพระราชกำหนดเงินกู้ 3.5 แสนล้านบาทอยู่ในความรับผิดชอบของกยน.จำนวน 3.4 แสนล้านบาทมีน.ส.ยิ่งลักษณ์ ชินวัตร นายกรัฐมนตรี เป็นประธาน ทั้งนี้การใช้เงินจำนวนดังกล่าวจะไม่ใช่เพื่อป้องกันน้ำท่วมเท่านั้นแต่จะเป็นแผนการจัดการน้ำให้ได้ประโยชน์สูงสุดภายใต้โครงการสำคัญ 2 ส่วนด้วยกัน ประกอบด้วย 1.การบริหารจัดการในลุ่มน้ำเจ้าพระยา และ2.การชะลอน้ำ
นายวีรพงษ์ กล่าวว่า การบริหารจัดการในลุ่มน้ำเจ้าพระยา จะครอบคลุมด้วยลำน้ำใหญ่หลายสายทั้งแม่น้ำปิง วัง ยม น่าน โดยถ้ามีเขื่อนแก่งเสือเต้นจะบรรเทาเบาบางลงโดยเฉพาะพื้นที่ลุ่มน้ำเจ้าพระยาตอนบน ซึ่งในฐานะประธานกยอ.จะพยายามผลักดันให้มีการสร้างเขื่อนแก่งเสือเต้นให้ได้  ส่วนโครงการชะลอน้ำสำคัญ  จะให้ความสำคัญกับการปลูกป่ารวมทั้งการทำแก้มลิงป้องกันน้ำท่วมและแก้ไขปัญหาภัยแล้ง ขณะนี้พื้นที่ห้วย หนอง คลอง ประมาณ2-3พันแห่งสามารถรับรองการทำโครงการนี้ได้
“ที่สำคัญพื้นที่กลางน้ำจะต้องให้เดินอย่างเป็นระเบียบจะทำให้แห้งเลยก็ไม่ได้ เพราะราษฎร 2  ฝั่ง ปลูกข้าว ประตูน้ำตามพื้นที่ จ.อ่างทอง จ.สิงห์บุรี จ.สุพรรณบุรี จ.นนทบุรี จ.ปทุมธานี บางส่วนเป็นโครงสร้างเก่าตั้งแต่สมัยรัชกาลที่ 5 ต้องใช้คนเฝ้าติดตามสถานการณ์ทั้งที่ประเทศอื่นใช้ระบบคอมพิวเตอร์หมดแล้ว อันนี้ต้องเปลี่ยนใหม่ให้ทันสมัยมีหอบังคับการครอบคลุมให้หมดเพื่อให้ได้ข่าวสารที่สมบูรณ์แต่ต้องใช้งบประมาณจำนวนมาก” นายวีรพงษ์ กล่าว
นางวีรพงษ์ กล่าวว่า ส่วนการระบายน้ำจากทางตอนเหนือจะแบ่งเป็น 3 ส่วน คือ1.ตะวันตกออก ผ่าน จ.สุพรรณฯ จ.นครปฐม ลงแม่น้ำท่าจีน พื้นที่ไม่ได้ขุดลอกกันมานาน 2.ผ่านกทม.อย่างมีระเบียบ แต่ต้องได้รับความเห็นชอบจากผู้ว่าฯกทม. ผ่านคลองรังสิต คลองบางซื่อ คลองลาดพร้าว  โดยต้องปรับปรุงทุกประตูน้ำ 3. ตะวันออก ผ่านทางคลองหกวา คลองสามวา คลองประเวศ คลองพระโขนง คลองด่าน ซึ่งต้องใช้เครื่องสูบน้ำขนาดยักษ์ คาดว่าจะทำให้การระบายน้ำเป็นระเบียบได้อย่างสมบูรณ์ภายใน 6 ปี